**ΝΕΟΕΛΛΗΝΙΚΗ ΓΛΩΣΣΑ Γ’ ΓΥΜΝΑΣΙΟΥ**

**Ενότητα 1**

Το **ύφος** ενός κειμένου μπορεί να είναι: σοβαρό, τυπικό, απρόσωπο, προσωπικό, ζωηρό, εύθυμο, επίσημο, ανεπίσημο, υποκειμενικό, αντικειμενικό …

**Περίοδος** λέγεται ένα σύνολο από λέξεις που εκφράζει ένα πλήρες νόημα και βρίσκεται ανάμεσα σε δύο τελείες. Μία περίοδος μπορεί να περιέχει μία ή περισσότερες προτάσεις.

**Ημιπερίοδος** ονομάζεται ένα σύνολο από λέξεις που εκφράζει ένα νόημα, αλλά όχι ολοκληρωμένο. Μπορεί να περιέχει μία ή περισσότερες προτάσεις. Βρίσκεται ανάμεσα σε τελεία και άνω τελεία ή ανάμεσα σε άνω τελεία και τελεία.

**Πρόταση** είναι ένα σύνολο λέξεων που περιέχει ως απαραίτητα συστατικά ένα υποκείμενο και ένα ρήμα. Με την πρόταση είτε δίνεται ένα αυτοτελές νόημα είτε συμπληρώνεται το νόημα μιας άλλης πρότασης.

**Σύνδεση προτάσεων**

1. **Παράταξη**: συνδέει δύο ισότιμες προτάσεις: κ-κ, δ-δ

*Ούτε διάβαζε ούτε έγραφε.*

*Πρέπει να σπουδάσεις και να δουλέψεις.*

1. **Υπόταξη**: συνδέει προτάσεις που δεν είναι ισότιμες αλλά η μία εξαρτάται από την άλλη ή συμπληρώνει την άλλη: κ-δ, δ-Δ

*Φαίνεται ότι θα χιονίσει.*

1. **Ασύνδετο σχήμα**: παρουσιάζει διαδοχικά προτάσεις χωρίς να συνδέονται μεταξύ τους. Ανάμεσα στις προτάσεις μπαίνει κόμμα ή τελεία.

*Παίζουν, φωνάζουν, κάνουν φασαρία.*

Οι λέξεις με τις οποίες συνδέονται οι προτάσεις λέγονται **συνδετικές λέξεις ή σύνδεσμοι**. Οι σύνδεσμοι για την παράταξη λέγονται παρατακτικοί, ενώ οι σύνδεσμοι για την υπόταξη υποτακτικοί. Ο σύνδεσμος, λοιπόν, φανερώνει το είδος της σχέσης μεταξύ των προτάσεων. Η παρατακτική σύνδεση συνηθίζεται σε κείμενα απλά και στην καθημερινή ομιλία, ενώ η υποτακτική σύνδεση σε πιο σύνθετο λόγο και στο γραπτό λόγο (χωρίς αυτό να ισχύει πάντα).

**Παρατακτικοί σύνδεσμοι**

Συμπλεκτικοί: και, κι, ούτε, μήτε

Διαχωριστικοί: ή, είτε

Αντιθετικοί: αλλά, μα, παρά, όμως, ωστόσο, μόνο

Συμπερασματικοί: λοιπόν, άρα, επομένως

Επεξηγηματικοί: δηλαδή

**Υποτακτικοί σύνδεσμοι**

Ειδικοί: ότι, πως, που

Χρονικοί: όταν, ενώ, καθώς, αφού, αφότου, προτού, πριν, μόλις, ώσπου

Αιτιολογικοί: γιατί, επειδή, διότι, αφού

Υποθετικοί: αν, εάν, σαν, άμα

Τελικοί: να, για να

Αποτελεσματικοί: ώστε (να), που

Εναντιωματικοί / παραχωρητικοί: αν και, ενώ, μολονότι

Ενδοιαστικοί / διστακτικοί: μη, μήπως

Συγκριτικός: παρά

Βουλητικός: να

Στον **προφορικό λόγο**

* χρησιμοποιούμε κυρίως παράταξη και ασύνδετο σχήμα,
* αποφεύγουμε την υπόταξη, τις συνδετικές λέξεις
* χρησιμοποιούμε κινήσεις των χεριών, του σώματος, εκφράσεις του προσώπου, επιτονισμό

**Η επιλογή της λέξης**

Η ύπαρξη συνώνυμων λέξεων δίνει τη δυνατότητα επιλογής σε κάθε ομιλητή. Η εκάστοτε επιλογή λέξεων καθορίζεται από:

* το ύφος του ομιλητή (επίσημο ή ανεπίσημο, σοβαρό ή αστείο κλπ)
* τη χρήση **ειδικού λεξιλογίου ή ορολογίας** (π.χ. σε ένα ιατρικό κείμενο θα αναφέρεται η λέξη υπογάστριο και όχι κοιλιά)
* τη λεξιλογική συνδυαστικότητα (π.χ. καθαρό κέρδος, ζωολογικός κήπος)

**Γεωργία Μαυρομανωλάκη**